作者:劉辰翁
標題:鶯啼序
內容:匆匆何須驚覺，喚草廬人起。算成敗利鈍，非臣逆睹，至死後已。又何似、採桑八百，看蠶夜織小窗裡。漫二升自苦，教人吊臥龍里。別有佳人，追桃恨李。擁凝香繡被。爭知道、壯士悲歌，蕭蕭正度寒水。問荊卿、田橫古墓，更誰載酒為君酹。過霜橋落月，老人不見遺履。置之勿道，逝者如斯，甚矣衰久矣。君其為吾歸計，為耕計。但問某所泉甘，何鄉魚美。此生不願多才藝。功名馬上兜鍪出，莫書生、誤盡了人間事。昔年種柳江潭，攀枝折條，噫嘻樹猶如此。登高一笑，把菊東籬，且復聊爾耳。試回首、龍山路斷，走馬臺荒，渭水秋風，沙河夜市。休休莫莫，毋多酌我，我狂最喜高歌去，但高歌、不是番腔底。此時對影成三，呼娥起舞，為何人喜。